# Mandat for arbeidsgruppe

# Data Science og Computational Science

Data Science (DS), inkl. maskinlæring, og Computational Science (CS) er svært viktige områder ved Det matematisk-naturvitenskapelige fakultet. Det ble for eksempel startet nye masterprogrammer på disse to områdene høsten 2018. Begge programmene har mange søkere, det er stor interesse for enkeltemner innen DS og CS, og sist men ikke minst er kandidatene med kompetanse inne DS og CS svært ettertraktet i arbeidsmarkedet.

Fakultetet har gjennom det siste året jobbet med ny strategi som peker mot hva fakultetet vil være og oppnå fram mot 2030. I løpet av høsten skal dette strategiarbeidet gå over i utviklingen av en handlingsplan for perioden 2019-2021. Hva fakultetet skal satse på innen DS+CS og hvordan fakultetet best kan organisere og støtte opp om denne aktiviteten er et av flere viktige spørsmål som må besvares i en slik handlingsplan. Fakultetet nedsetter derfor en arbeidsgruppe som skal komme med anbefalinger om satsingen innen DS+CS ved fakultetet. ***Arbeidsgruppen skal som utgangspunkt fokusere på den delen av denne virksomheten som er forankret i matematiske fag, herunder statistikk og beregninger.***

I et lengre perspektiv er det ventet at en satsing på DS+CS vil påvirke hele fakultetet (og andre deler av Universitet i Oslo). Arbeidsgruppen skal derfor rapportere til dekanat underveis i arbeidet og en underveisrapport skal legges frem for instituttledermøtet.

I dette arbeidet vil det være spesielt viktig å skissere arbeidsgruppens anbefalinger og hvordan forholdet er og bør være til fakultets øvrige aktiviteter innen DS+CS, dvs. de deler som ikke faller innen under den fokusering som er uthevet over. Dette vil typisk være aktiviteter som benytter maskinlærings-teknikker i studier av vitenskapelige eller anvendte problemstillinger og viktige deler av DS+CL (særlig DS) som har sin vitenskapelige forankring i informatikk, for eksempel kunnskapsrepresentasjon (digital representasjon) og kunstig intelligens.

## Sammensetning av arbeidsgruppe

Leder:

Geir Dahl (MI)

Medlemmer:

Anne Solberg (IFI)

Torbjørn Rognes (IFI)

Morten Hjorth-Jensen (FI)

Heidi Sandaker (FI)

Ingrid Glad (MI)

Geir Storvik (MI)

MN stiller med administrativ støtte etter behov (Bjørg Mikalsen).

## Presiseringer i mandatet

1. Gi en kort statusoversikt over forskning og undervisning/utdanning innen DS og CS ved fakultetet med den avgrensning som er skissert over.
2. Utdanning: Peke på utfordringer for våre nye studieprogrammer innen DS og CS (f.eks. rekruttering av studenter, ressurser, veiledersituasjon, kapasitet, behov framover for slike kandidater).
3. Forskning: Peke på utfordringer knyttet til det å skape fruktbart, tverrfaglig samarbeid på fakultetet der DS og CS inngår, herunder beskrive hvordan DS og CS bør styrkes for å oppnå en ønsket situasjon.
4. Drøfte samfunnsdelen av DS+CS, herunder kontaktflater og samarbeid med næringsliv/ forvaltning og resten av UiO.

Arbeidsgruppen skal levere en underveisrapport på punktene 1-4 innen utgangen av 2018. Denne rapporten skal være grunnlaget for en diskusjon i dekanat/instituttledermøtet (tidlig januar 2019). Basert på denne diskusjonen bes arbeidsgruppen om å ferdigstille sin rapport, som også skal adressere punktene 5-6, innen 1. februar 2019.

1. Sette opp naturlige strategiske ambisjoner/mål for fakultetet innen DS+CS.
2. Foreslå tiltak for å nå disse målene, for eksempel organisering, aktiviteter, ressursbehov, finansiering av nye stillinger, profilering, samarbeid etc.

Det forutsettes at arbeidsgruppen involverer aktuelle miljøer som ikke er representert i arbeidsgruppen.

Den ferdigstilte rapporten skal behandles i dekanat/instituttledermøte.